Waarnemings wat op die Carnarvon-proefplaas gemaak is, het onteenseglik bewys dat 'n egalige weidingsdruk oor die hele proefplaas nie reg aan die veld laat geskied nie.
Toe 'n eenvormige beweidingsdruk van 3,4 hektaar per kleinvee-eenheid nog regoor die hele proefplaas toegepas was, het dit baie duidelik geblyk dat sommige kampe oorbewei en ander weer onderbenut was.
Mnr. Immelman sê dat 'n fitomassaprojek om die produksie van die veld te bepaal hierdie waarneming onderstreep het. Die navorsing het bevestig dat daar vir elke kamp afsonderlik 'n weidingsintensiteit vasgestel moet word.
Om al hierdie faktore in berekening te bring en toe te pas, is die weidingsdae van elke afsonderlike kamp op die proefplaas uitgewerk. By voorkeur word 'n kamp gedurende sy beweidingsperiode vir nie langer as 6 weke benut nie.
As gevolg van weidingsverskille kan een kamp veel langer as 'n ander deur dieselfde groep diere bewei word. Aan die anderkant weer kan 'n bepaalde kamp langer deur byvoorbeeld hamels as deur lammerooie benut word.